정조 19년
副司直金鼎國疏曰伏以臣鄕曲賤品尋摘末學釋褐于今十有九年亦嘗忝叨臺閣而未敢出言論事以效一日之責每自循省慙懼交至向於入城之初特以事關民情冒陳瞽言而及承恩批且惶且感益切有懷無隱之忱迺者皇天告警雷異疊現聖心震惕辭敎諄複播告臣隣廣求直言臣誠愚陋寡聞又無藝事可言而顧其區區所欲言者特是事爲之末亦何補於修省之要哉雖然天道無形而難知人事有迹而易見臣又何敢捨其所易見强其所難知苟然雷同仰浼天聽乎臣於目下事竊有一二講究者玆敢不拘出位條列以陳惟聖明澄省焉一曰開言路言路之有關於人國大矣千古得失昭如一鑑不可誣也臣於年前伏覩綸音若曰國之興亡亶係於言路之開閉言路閉而國不亡者幾希大哉言乎臣實激仰欽歎曰聖明旣如是眞知而的見則言路從此開矣吾國其庶幾乎夫何十數年之間未聞有明目達聰之效而重煩今日求言之敎也無或前日之敎猶有未孚於司直之地徒爲應文之歸而然歟然則今日之敎又安知不如前日之爲而能致四方之言乎言路開閉固非愚臣所敢與知而以今正月朝參時所下傳敎觀之浮靡日甚虛僞日加䜛謟日滋欺瞞日痼自顧治象多負初心丁寧反復若是其摯臣誠戃怳愚惑莫知其所以而言路之不開從可驗矣向使言路旱開臣工士庶咸得以自進則上可以指陳闕遺開悟聖心而治象肹蠁下可以斥去姦邪屛絶權倖而朝著淸明大而方伯守令之治績能否細而閭閻小民疾苦之狀無不畢陳於殿下之前如是而治不徯志臣未之聞也又何憂乎浮靡虛僞又何畏乎䜛諂欺瞞哉言路關係誠如前日聖敎則殿下旣知其幾而不思所以恢廣之道何也雖以臺選言之祖宗朝重臺閣顧何如而今也則不然一番通望之後人皆厭避故世所稱峻望則罕有是除銓家有顔私則亦不頻擬踪跡生疎則謂之不識何狀可慮其生事只以素知其疲懦軟熟出入多年循默無弊之類輪回比排朝除夕遞昨罷今叨日以爲事殆無餘暇朝廷之待臺閣如此則無怪其讜言之不聞此豈細故也哉噫朝廷之士無不可言之時草茅之臣惟應旨而後言以草茅之言而進于香案之前其路至難其事至重人主苟不虛心來諫則愚夫何以自達其情乎今當因災恐懼誕降十行絲綸以開言路爲消弭之第一義是誠得其要道而若復因循荏苒不過如斯而止焉則積憊之士氣決難噓起已痼之人心決難感回群情必無可通之望而王言終歸故事之備而已可不惜哉伏願殿下凡於求助之方常若遇災之時飭厲群工使之不言則不止恢弘聖度亦宜有言則必納勿以留意之例批看作過去之酬應仍命銓曹俾重臺官排擬而峻其選委任而責其成使一國臣民庶洞然知我殿下求言出於至誠惻怛雖或言有過中必無以言獲罪之慮則於是無不可言之人無不敢言之事雖如臣之疲軟怯懦亦豈無感激興起以效一得之願乎二曰明道術夫崇儒重道卽我聖朝家法也名賢輩出述作相承正學大明如日中天而東方禮義之風天下莫不聞之獨奈古道寢微末俗漸澆繩趨規步之士譏其異衆從師請益之徒謂之騖外摽置稍別指議先加使不得自立而至於通仕籍則不顧笑罵而爲之者爲能事應科試則不計冒禁而得之爲竗訣此乃當今之習俗而世之無道學之名久矣於是乎洋學者出焉夫所謂洋學臣誠不識其何說而觀於章奏聽於傳說蓋是卲子所云皇王帝覇君臣父子道理之外也是書何爲而惑人也惟其背馳程朱之學故所以耽嗜新奇之說其勢不得不出此入彼甘爲異端而必以洋學爲歸者此歟尤可異者其書甚罕雖宿儒老士之從事於文字者解一見之而惟彼中外小民之稍有才氣者傳習甚廣其果孰從而聽耶噫上而聖明臨御下而能言之士拒之甚力若其鴟張之說雖有稽天之勢亦何爲哉第念堂堂小華四百年培養之俗乃爲一邪學所戲劇未免貽笑四方者豈不痛惋臣又竊有所憂歎者士大夫不貴名撿一向放下勢利人慾爲其田地根本而不復知有廉恥二字風頹俗壞日趨於迫隘有如束縛而鞭策之以至州閭之間恥於安常守分農家之子率多見物則遷游手滋多躐取是事好訟之習成而牟利之風甚焉其將不流於邪學則入於盜藪此亦朱子所謂道學不明變怪百出者也以學校言之臣聞之舊有鄕學敎授敎官而監司巡到各邑使校儒陳其邑之詩詞歌謠以驗其俗如古之天子觀列國之詩知其國之治亂而黜陟之自壬辰亂後遂廢不講矣今則名雖學宮而初非藏修遊息之所徒作群居族談之場鄕中之粗習文墨出入場屋者無一人投足又戒其子弟之染迹則其鄙悖之事不可殫記臣竊覸殿下御極以來禮先賢而致俎豆之報奬後學而擧薦剡之典表章朱子之書刊布中外招延山野之士盡其恩禮凡所以扶植元氣振勵風敎者蔑而加焉而延首拭目其效漠然者何也臣聞之往時儒賢在野則縉紳子弟相率及門而異時立朝事君表表可稱者無不出其門下遐土秀民亦皆聞風而興慕故自有以善及人之效而亦多自好相觀之益矣今則上自縉紳之家下至鄕曲之士不復知束脩之爲何禮都是黑窣窣地是以聖心雖勤於招徠而擧無艶美之心雖勞於導率而未有丕變之期人心之陷溺可謂無復餘地顧今反經之道莫要於明敎化殿下苟欲挽回頹風以新一代之耳目則必不以流俗待群下而群下亦不以流俗待其身群下之自任不輕則必不安於今日之卑汙而其於祖宗朝名臣碩輔賢士大夫氷蘗志操言議風旨之輝映於後來者庶有所企慕矣又於旌招之列苟有望實俱著爲人儀表者則不可但以虛禮縻之誠宜致之朝端降之大任官僚敬憚而士林矜式咸知吾儒第一等事在此而不在彼則新進後學庶可觀感而興起焉其餘節目之間可以扶接世敎培壅國本者循次及之無以侵撓而至於鄕學則以守令兼敎授主管齋任黜陟擇以邑中有文識質殼之人隨其朔望之會兼設小學之講使鄕里後進亦知長少之節禮遜之容爲人道之當然而或有不率敎而害及平民者嚴飭道臣守令隨現以懲則以八刑糾萬民豈不有助於三物之敎也哉三曰抑奢侈臣竊觀以奢侈之弊進言者甚衆而未聞其有分寸之效豈非言之也不切故殿下又聽之若尋常乎臣請不憚支蔓而詳言之今之奢侈非人之所樂爲習俗所驅自不得不然臣於戊申九月伏奉禁髢事目冊子輪示親戚鄕黨則有子女而當婚嫁者莫不雀躍相告曰今婚所得爲幾許金吾無憂矣卽此而人情大可見焉臣聞之祖宗朝崇儉之德至矣儒生之苧衣皮鞋城闉內騎馬皆有禁令士夫家女婚新婦所着用染綠綿布長衣又自法司送禁亂醫女察衣服器用之僭制者家舍之間架多少高下尺數皆有其式雖貴戚之家或有違制者法家無所吐茹古之大臣所居之室或有見存者極其狹陋世所稱三樑屋也士人妻之乘有屋轎未知昉於何時而以先輩文集所載與家人傳言觀之蓋是百年內事非朝令所許而今則禮防一壞等級不明苟有財力則輿儓賤人之家孰不爲五樑乎士夫之妾媵吏胥編氓之妻女孰不得乘轎乎至於衣履冠帶少無異同朝士市井無以區別古人所謂見車馬不辨貴賤視冠服不知尊卑者不幸近之他餘浮文外飾短者長粗者精狹者廣約者豐侈風漸長生理轉窮擧一世奔走於虛僞之域煎熬於文具之末外雖華美中則憂愁古之制民産必稱五十者七十者以其財力有限故也今則老幼無別尊卑無分雖欲無窮匱得乎於是焉爲其所不當爲取其所不當取風俗由是而渝薄廉恥由是而都喪三農不至大無而閭里竊發不勝其苦道路殺越無歲無之湖西一路素稱士夫之鄕衣食之土居民甚庶閭閻相望而數年之內火賊行劫不知爲幾處此則辛壬乙丙所無之變也臣又聞之往時朝士以破弊之袍蠱壞之鞍爲高致而丘直不入於家往往賣其私田綽有拔葵之高義在官與遞歸者不敢爲求田問舍之計或有犯者抨彈立至爲世棄物故居外任者雖貪無所用是以恤窮濟貧館傳增飾皆有可觀今則一切反是衣服藍縷鞍馬罷弊則視若傖荒家占甲第田連阡陌者反稱榦局以湖中觀之四五十年之內勢家庄墅星列碁布居人土地不滿千百之十一而未聞有以此被彈者以是之故貪墨日盛躁競日甚淊淊皆是恬不知愧四維之不張爲如何哉先儒有言生民之理有窮則聖王之法當變生理之窮未有甚於此時而況奢侈本非古制者乎今夫土地所出山海所産之屬於身屬於口者日而益艱人皆以爲地利海利將至枯渴苟求其故一則奢侈二則奢侈伏願殿下抑奢崇儉如救焚拯溺布告臣庶嚴法而禁之則以儉變奢其變也易捨煩從簡其從也輕不待三令可至一變或有生長綺紈紐於見聞不知衣食之爲何物奢儉之爲何事者或生歧貳之論而此何足恤乎當禁事目則雖至細至微之物本非國典所許凡在當禁之科者著爲定式痛加察飭則目前立至之效先及於至窮至貧之家而民志稍定矣至於乘轎一款尤爲今日痼弊寒士貧民之第一厭苦者也中人之言曰乘轎非樂爲婦之本家女之夫家擧皆乘轎而己獨不然則若婦若女大爲羞恥不得已從俗云矣臣聞士夫家往時女子之行別其內外者其制甚簡人之及見者多有之然則從今設禁非創新乃復舊此爲表貴賤裕民力之一大節也蓋今之奢侈薰染浸漬百弊俱生苟能今日省一事明日除一弊昔則費兩人之力而不贍今則以一人之力而有餘則此所謂以物與人物盡而止以法活人法行無窮者也人之喜幸當如縛者之見解渴者之得飮豈特禁髢之比而已哉四曰愼官方我朝用人之法專尙門閥已成一副規模今不可遽議而此亦有古今之異焉昔則名宦淸銜極其地望之選故士大夫咸自砥礪以名節相尙而一有鄙俚之事則見擠於儕輩遂枳於遴選居內職則視若登仙之榮爲方伯者有失意之歎以近古事言之鄕人之在郞署者除令長反詈銓官爲掌憲者除州牧捽曳政吏有一經幄之臣爲親求補而適有一窠招問政吏吏曰邑太腴不可至今爲美談此蓋國朝數百年以淸名好爵鼓舞一世之效也其餘名在朝籍者咸試字牧故朝典籍暮縣監里諺尙傳而古所稱常調之人非守則令同其揆矣今則不問人望之可否一以地閥取捨而淸選壞矣擧無希名之心漸啓趨利之風而監司守令爲今之第一名宦放倒廉節無復顧忌此其世道升降之一大幾也臣又聞之南行之稱其來久矣初則試以察訪監牧官以至於守令而一出蔭路則雖登科第不許淸選故謂之席帽士子之遊庠學者或擬初仕則大爲羞辱故銓曹難於排望今則蔭官爲華銜自始仕而一蹴至府牧經府牧而又爲縣監乍遞旋復朝入暮出有若非此人莫可周流內外必滿年限而後已駸駸然一國郡縣幾盡化爲蔭窠而至於鄕試則參考之官無以文倅分排矣今之言曰蔭官而至州牧則凡百優於當路宰相身爲卿宰而家無蔭仕則不勝其貧寒於是乎濡染旣久慕效轉甚隨群逐隊未有麗澤討論之義較短量長不過官況好否之說其壞人才陷人心有如是矣臣又聞之往時外邑有朝廷例問所以明其內重外輕之別者有如勞心勞力之分焉今則惟勢是趨善事益巧而廉節掃地盡矣以鄕邑觀之古之令式今無一二存者自裁田政而妨於約束則都事檢田之舊法遂廢恣行屠販而嫌於拘轄則鎭營禁屠之古規亦壞創設名色侵漁是事而軍政紊矣任吏奸猾錙銖是竸而糴政亂矣蓋自官方不古以來自內至外無小無大其所許多通變許多排布只是成就一貪字而已此朱子所謂廉隅毁頓其弊有甚於好名者也大抵古之人豈皆廉潔今之人豈皆貪汚古之人奚獨重內而輕外今之人奚獨重外而輕內乎但古人則以廉爲貴而廉者自無不利此所以內重於外而惟廉是尙也今人則以貪爲貴而貪者反獲其榮此所以外重於內而惟貪是務也雖然此非家喩而戶說必自朝廷先其名節猶軍旅之先才能然後名器不濫而士大夫趨向可正蓋近臣擧動人所儀法若自侍從稍存科限雖有地閥必擇其資望名節之可稱者布列近聯坐持風裁則庶可以激濁揚淸分別是非而公議行於下治化隆於上矣文南武三歧今不可廢一則何可限以此窠彼窠示人不廣乎亦依邊倅之互代通融交遞則不患寡而亦不患不均若然則人各自愛身名而或可有補於世道矣五曰正經界兼竝之弊胡至此也往者俗尙儉朴又節以制度財力雖有餘防閑不可踰故其志易盈其財易足今則奢侈如此又無等殺第宅車馬服食玩好居養之節婚嫁之具凡卿相之所得爲士庶效之貧者已矣富人無所牽制其勢不得不廣置田宅於轉漕便利處而土着之富戶亦效之甚至於賤人之買文買筆而獲科名者比比有之此其家貲必致累萬然後乃爲其所欲爲志旣無厭財亦無限土價之騰踊貧弱之愈困至於今日而極矣雖欲無怨咨得乎臣於戊戌夏大朝會伏覩綸音若曰制民産必自經界始上古井田尙矣惟有名田一事最爲近古我東壤地褊小而山谿居多井界難設而豪右竝呑大哉言乎臣至今莊誦于中矣故處士柳馨遠以田結區劃儘有條理而其歸授取予之煩與井田無異今若略倣其制自貴戚公卿大夫至于士庶分爲幾等限以幾結則此惟名田之意也自古談井田者未始不以亟奪富人之田爲病而此則有餘者損之不及者置之裕其制以便俗嚴其令以懲違初非大段更張亦非卽地齊整固有不削自削之勢亦無奪彼與此之擾矣古人或曰宜少近古宜略爲限又曰微損有餘稍優不足其切於救時之意一也臣愚竊以爲以結爲井固易行於以田爲井以結限田尤易行於以田限田捨繁就簡此其要道也伏況井田三代之美制而我朝卽東方之三代也禮樂文物典章法度至是大備而獨於此未有一王之定制豈非盛際之欠典乎雖然程子曰限民之産則妨貴戚自非剛斷之君英烈之輔不能挺特奮發以革其弊此在宸衷斷而行之臣又聞諸道量田已有成命而列邑觀望無意擧行何也量田今爲七十餘年而列邑田結耗縮甚多此雖庚子量田時虛張結數之致而豈至若是夥然乎今夫改量之意一則査其正田之漏落一則矯其等第之錯誤而言其漏落之大者隱結是也隱結世所稱不正名色而漏於元結之內匿於祥定之外不在於民不入於公互相掩置不敢顯言而邑之稍腴爲世爭窠者太半以有隱結故也今之朝議皆以爲隱結不可言也守令賴此而濟贍今若失此則必有窠外徵斂以此爲欛柄使人不得開口夫經界正而穀祿平王政之大者今於常祿之外必有隱結然後可無橫斂云者不亦紕繆之甚乎蓋俸祿薄而國無廉吏自古然矣臣聞均役以後外邑之凋弊忒甚而京司求請近益增倍營門卜定無異勒奪而朝報索價又生一弊今之守令亦云難支今又搜括隱結實有乖於重祿觀士之道則無寧載於詳定屬之廩粟損其太厚以優太薄事甚正大何必以惟正之供爲不正之物然後乃可也大抵京司求請之加斂於例外者近年以來便成謬規實爲外邑無窮之弊此弊痛革然後外邑可以責廉隱結陞實然後量田始可議爲不然而名以量田結數則只比舊摠虛費則徒煩責應則雖遂年改量臣決知其無益也六曰嚴科規我朝專以科目取人而其弊至於不閒文辭者力取科名而極焉臣於丙申年間伏覩綸音若曰方今朝廷之大弊莫有甚於科擧倖占者淊淊一年甚於一年一日甚於一日其將人不得爲人國不得爲國大哉言乎惜乎在廷之臣不能對揚未聞有矯革之擧也雖然粤在御極之初四方肅然改觀京外之有地閥者間多退步於大科而專意於蔭路鄕曲之積財貨者擧皆趑趄於監試而望斷於高第士習頓變科場一新擧子入門之際幾有讓路之風臣於丁酉春科曾所目擊者也乃自八九年來監試之雜亂反有甚於前日樣子臣請略陳之一人之陳試已過幾式年而空名帖買賣紛紜遐鄕發解之人身歿已久而名登貿賣帖者有之一帖有定價公傳於道路又有初不發解而登庠者其說已久而近益播傳蓋所謂四書初試講生不能製述故鄕儒之同姓字者買此以赴會試矣代入之弊每過會圍不勝喧聒而今則便作常事不以爲怪場外製入尤無忌憚至於設都家而規利之徒興焉募文筆而駔儈之說行矣臣雖未知其爲誰某而傳說狼藉無人不聞科揚之不嚴從可推知以鄕試觀之此科甚於彼科今年極於去年無非不識羞恥之事臣固不欲索言而大抵人不得爲人國不得爲國孰有甚於此者乎今之科弊人無不熟知而殿下之有意變通亦幾年矣然而大臣不言臺閣不論及至詢問之際輒歸之於無可奈何科制通變則惟俟出自睿斷而不欲任其誠臣竊爲之慨然館學齊任之擇以名閥試講賜第臣愚於此仰惟聖意極費區處而第其設施之規模不廣科程之偏捷太甚而又非移彼設此則增一科名矣臣又聞監試新定節目則限三時呈券以矯其太早封彌官之擇差照訖講之申嚴聖慮靡不用極而曾未幾日照訖帖買賣又藉甚云矣名雖小科而士大夫得之則出身事君未嘗不權輿于此鄕人得之則以爲門戶之計庶人得之則其親戚皆免軍役此固有國重事而世級漸降奸僞日滋漸至於莫可收拾之境其可坐視而莫之救乎徒尙文辭不貴德行非選士之本意故在昔皇朝亦嘗暫停科擧則今之科名不其太繁乎旣有應行之科又有日次應製之名殆乎無月無科右文之治孰不欽歎而賜第之濫恐或有違於愛嚬笑之義也以今之俗習論之今之科弊臣實四顧茫然不知所以爲說而大抵今之士風不患不進取而患不能恬靜不患不尙文而患不能尙行臣愚竊以爲一遵國朝定制凡於大比科之外閒漫節製及製講竝以賞格施行以之鼓發士氣丕變文體而愛惜科第如惜名器以嚴科規監試初試陳試與四書初試其因其革惟願下詢裁處而科場則不可不嚴以文爲業之士亦無書不成字之理書手隨從一竝嚴禁而試所防奸之徒無非作奸之階梯以人防奸不若無人可緣而京試官都事之帶來書吏與私人奸習漸闊萬目難掩凡若此類合有別般措置至於科規通變今有二說焉一曰鄕貢一曰面試鄕貢之制與漢之賢良科祖宗朝薦擧法其規一也至於面試之法若申先甲之令則借書借述之類自當不赴於初試而面試則不過定其次第如殿試之爲而已惟在聖明酌古參今合乎時措之宜矣七曰戢吏胥臣於前疏略陳還弊伏奉看祥稟處之敎不宜更事煩瀆而顧其言有未盡者玆又附陳焉蓋吏胥之弊豈獨糶糴一事爲然哉自少至老盤據糾結一邑事權在渠掌中許多操縱隨其筆端凡所蠧國病民之事不一其端欲言其弊指不勝樓而至於糶糴則逐年斂散排巡出納此是一邑大政決不可不首先矯革夫臣之必欲祛吏還名色者蓋出於絶其夤緣拔其根本之計也說者以爲雖無吏還名色典守者吏則奸弊其可杜乎借戶依舊分石依舊雖無吏還之名而實有吏還之弊其勢固然而此亦有不然者世豈有無弊之法乎只可論其大體不可較其小節以大同法觀之法非不美而有防結之弊焉有濫徵之弊焉有出尺後再徵之弊焉有上納時逋欠之弊焉種種奸竇無所不有而特是意外之患非常有之事故大同以前民不料生貢案改後民始奠業矣今若禁斷吏還則攀緣路絶可以杜積壓拖欠之弊可以杜精麤互換之弊借戶者有之而此非常常可爲之事分石者有之而所存之穀則皆精實矣容或偸竊於暗地決難縱恣於白晝些少奸弊雖難盡祛而論以大體似或便宜吏還旣禁則渠輩契活在所當念故臣曾以除出耗條優其稍食有所仰陳而旣有若干復戶又有自來應食則以耗添補亦足代耕隨其邑力量宜措劃似非難事吏民俱便恐無他道目今還弊可謂十分地頭每年所納都是白徵苟非白徵則豈至行賂求免乎賣犢賣鼎而納者尙云哿矣裭其衣服奪其鉏鎌之狀尤可哀也今聞海西一縣民人自願與吏奴各庫而官長以庫舍之創設爲難則民人老弱各持土木爭先趨事不日而成云民情之甚苦卽此可見各庫之法雖似差强而每當外倉反閱之時尙有移粟代點之擧況此吏民之庫同在邑底以吏掌之則其路甚易雖全庫互換其誰禁之乎臣愚竊以爲吏還禁然後還弊庶或整頓而臣亦不能自信何敢質言乎竊想諸臣對策中必有可採者惟聖明折衷於斯以救吾民水火之急焉且爲守令者職事相管喫人打罵卽官守之常事也往時朝臣奉使之行及自外承召之時隨其見聞推責該吏風聲所及懲戢爲多今則雖罪在下吏守令看作恥事盛氣發怒故上營難於推治往來使星則苟幸無事雖有大關風化者一皆置之度外故吏屬益無所憚此又近來弊風似不可一向任他矣大抵吏胥之弊京外同然而臣竊聞曾以情債事因特敎有定例其時八域歡聲不翅如雷今則定例之外有別情債又有別別情債之說極其藉藉此而信然則他尙何說然則京司之吏尤不可不嚴束而無論京鄕盡汰冗吏以防誅求之路情債亦宜嚴明定式使京外知所準的亦係不可已之政矣八曰覈軍政以軍政事朝家飭敎申明守令以此抵罪者多矣以臣所覩記其弊雖有大小邑之別而槪是魯衛之政也均役以前二疋之役民皆厭避故托跡於僧尼竄名於郵傳無怪其簽丁之苟艱而均役以爲不願爲僧尼故寺刹之凋弊在處皆然投附於邑籍故驛路之殘敗幾至幾站而列邑簽丁愈往而愈艱其故何哉蓋除番之弊諸路同然而西北尤甚契房之習列邑通規而三南最多所謂除番則不稱軍役而名以鄕外許令春秋納錢爲民者看作發身之榮道故下無怨言爲宰者以爲肥己之妙逕故久益增數一邑之稍實土著皆入於此而軍丁則率以貧殘老弱流離聚散之徒隨得隨塡所謂契房則創出名目各有依據擇其富庶之里先爲排定然後以其餘丁苟充軍額故閭里之間推捉不絶時日之內逃故相繼臣於辛亥春適過一邑一日之內路逢數十人持前後牒訴積成卷軸臣試問之皆逃故徵布之替當者也本官新到故今又往訴云而或爲五六年或爲十餘年其所呼號亦足干和西路則襲謬賣鄕爲良丁之蟊賊南中則勢家臧獲爲軍伍之逋藪軍政弊源大槪如斯而乳臭枯骨徵無已不仁哉作俑之人也且賤人應役者忽地規免或稱忠義或稱某族或稱功臣後裔僞譜盛行牒訴相續各邑不勝其擾蓋勢家則有使喚僮僕又有墓奴庄奴又有投托奴婢皆終身不知官役而小民則疊役居多法制之不齊力役之不均至於如此效嚬之習人情同然規避之弊安得不爾當初均役之設爲其矯揉軍弊而設置未久爲弊已多魚鹽漸貴蓋緣縣官之漁海邑況至薄以致公私之俱困且往來船隻各邑之都不管攝者其於緩急之備亦甚疎虞難保其永久遵行而此非大更張則不須議到若論目前救弊則所謂除番契房襲謬賣鄕勢家臧獲之弊一竝剗革移充軍案則許多丁壯不患不足嚴飭諸道査塡列邑虛錄之數一洗積年鬱結之冤則八域旁流之澤無異大旱之甘㴻以今生齒之繁此特一號令間事何憚而不爲乎九曰簡山訟地理甚微而人慾無限善俗易移而惡習轉痼今則雖千萬不當之處以不爭爲恥以務勝爲高勇者自割其股强者輒致戕人同堂至親互相起訟鄰里故情變爲仇讎偸葬之習私掘之弊無日無之而自知理屈者偸葬之後不爲自現私掘之餘仍爲逃避甚至於輦路擊錚踵相接焉其餘傷風悖理之事轉益層生里無仁厚之俗官有聽理之煩矣大抵有勢之家專擅一面禁護之規踰於國典輿儓下賤亦各爲界爭訟之紛紜固其勢也今若一從國朝成典則不患無地可使無訟蓋國典隨其爵品定其步數而庶人無步數瓦家草家亦有差等法意甚密而今則國典之格而不行久矣且列朝受敎隨時損益而聽訟者從而低仰故立落無常曲直易混臣愚以爲不計四山不拘禁養一依曲憲施行而或有占山者如前違越聽訟者有所闊狹則竝爲重勘申明舊制懸之象魏然後末路爭訟之俗庶可知戢矣臣於典章未有考據而竊有所訝惑者私掘之中情跡各異夫自知理屈而不可禁則有初不起訟而私掘者又有告官落訟則誘其族屬中貧窮者多給錢貨使之自當其罪而私掘者焉又有屢訟屢得而官長不爲督掘經年閱歲則不得已而私掘者焉然而議律則同其理屈而私掘者捧賂而自當者則適中其願得訟而私掘者則無處伸訴而自陷於罪矣情有異同而律無差等未知何如臣意則竊以爲不告官而私掘者及捧賂而自當者其習尤惡合施重律得訟後官不爲督掘無處伸訴至於私掘者則宜從末勘而偸葬而隱避者限以幾日限內如不自現則自官許掘然後偸葬之弊庶或寢息矣十曰撿流民臣聞以流民禁止事經幄之臣有所陳達而厚招譏斥云臣未知其所奏何如而竊以爲流民之弊亦不可不察蓋仰事俯育勤業奉公之類雖當大無手足拮据咸懷安土之而平日倖民浮寄之徒朝東暮西容易聚散矣夫所謂實戶有儲積者幾人乎皆以荳葉菜根和糜作粥以過朝夕而公私酬應之不得不爲者又甚多其囏難辛苦之狀有不忍見而又爲流民所困惴惴度日甚可矜也臣竊觀壬寅癸卯以來流民引聚徒黨十百爲群夜則屯聚寺刹晝則遍滿閭里輪回遞食咆喝無比少咈其意禍厄立至甚至於劫掠酒食之際故爲生釁取其癃疾將斃者自相蹈藉勒成殺人如皇朝時奸人輩所爲販苦腦子者間多有之許多村落橫被考連或累月滯囚或全家奔避失其農時其害十倍於饑饉矣然則流丐之徒固不可以無賴治之而亦不可任其肆氣貽害居人至此之甚也夫使土着實戶安堵而樂業亦豈後於流民之接濟乎古者遷徙不出其鄕可見聖人之法密如籌計而我朝五家統亦此意也臣愚以爲賑濟流民各別申飭而但令禁其作隊成黨轉往他邑之弊許令往來於各其境內待哺於本邑若春事繼作則亦無遠地就食之暇矣如此則在流民無所損在居民爲大惠申明戶牌之法考其居住則不但流民之不得任意越境姦究之徒亦無以聚黨劫人如曩時此雖微事公裨益則大矣見今湖中荐遭歉荒民不自保而村里穿窬極其難堪至於達夜張燈火賊肆行尤爲驚怖去來商舶亦被其掠古人云盜賊寢多亦刑罰不衷愚人易犯之致也近來治盜之臣專不事事戢捕不嚴而且刑輕之作反多其弊亦宜嚴飭各鎭營申明舊法以懲頑俗而若或復有如前竊發之擧則嚴勘其不能擧職之罪然後平民始可支保矣顧今時弊可謂茫無際涯誠難遍以疏擧而苟求其本則蓋由於祖宗舊典日漸廢弛以至於此矣然而無一人以此仰聞於黈纊之下者何也蓋有諸己而後求諸人無諸己而後非諸人而我猶彼也莫能上下則孰肯言之乎今之士大夫所長者侈習所事者鑽硏重勢利而輕廉恥黷貨財而飾子女凡百營爲無不如其意若使舊典復明公議復行則惟恐其妨於濟事害於網利或有憂切漆室語及時弊者則輒艴然曰此等事何可煩諸聖聽乎又曰子之一言其可有力於矯弊乎勿爲不緊之語徒犯衆人之怒也汨汨汶汶泯然一色未或有自拔於流俗之中遇天災而憂民瘼入告后而出語人以世道爲己任如古人者可勝歎哉恭惟殿下以天縱之資加日新之學本之孝悌而推之爲德敎主於寬大而濟之以纖悉發政施仁之間敬天勤民之念無不稽于先王成憲而臨御二十年以來因時制宜興廢補弊者亦已屢矣奈此俗例近規終難擺脫繁文瑣節無以汛掃架漏牽補以紓目前之急而日往月來未見卓然之效於是以我聖明有爲之志高世之行亦未免却顧出一令或慮有作而無成行一政每歎有名而無實却又從這裏許做去有君無臣識者不勝竊歎而其於修擧廢墜一變至道則固已難矣謂之化行俗美已治已安則不啻遠矣以臣所陳諸條觀之民之反德如此失職如此仳㒧之歎愁苦之聲安得不薄陰陽之化感天地之精也哉昔朱子進言於宋孝宗曰恭儉勞苦憂勤過甚有所不堪而不見其效則亦終於因循怠惰而無所成臣竊恐殿下求治之心因是而或怠也何幸天啓聖衷奮然感悟歲首綸言卓越尋常今又乞言於承佐之地爰及於執藝之官盛德所及人情感悅朝報京師暮傳四方中外之人莫不欣欣相告曰我聖上端本正始貽謨燕翼之擧正在今日矣今之廷臣敢不洗心易慮以仰答聖意之萬一乎此誠千載一時不可失之機會也臣誠不學無識文不能成理辭不能達意而所言則竊自以爲無非切於時弊而且於其間抑有聖明之已發其端而未及施措者焉又有典章之寢失其舊而未及修明者焉則今當淬礪之會亦或不爲全然無所取也臣又向因禁酒事伏覩殿下明知其有利無害而猶復靳許臨事而懼無往不然曷不休哉然竊伏念若復一向如此則不亦有欠於大聖人奮發之義乎今之庶官怠慢法令縱弛雖微末庶事未有不煩聖慮而收其效者況王言一出四方未嘗不風動怠慢者急於奉行縱弛者得以振肅以此觀之苟聖志之所向望則決知其無所徯應惟在殿下立志之如何何難乎從欲之治而至發臨朝之嘆哉伏願殿下克念克勤不撓不沮勿以治已小康而或忽兢惕之衷勿謂業成持盈而益恢遠大之圖持之以悠久行之以果斷使陰陽和而災異消民德厚而邦本固共躋仁壽之域同享康寧之福焉臣無任云云省疏具悉十條所陳皆甚勤渠昨日有湖南梁周翊今日又有湖西之爾未必爾等救弊之策一一中窽言則切道矣第一二三條件卽根本之說也當留意第四條朝有下敎第五條言於周翊批矣第六條弊非不知也每欲矯末何以使士習刮目乎至於鄕貢與面試甲乙之說不一而日次講之間月係是法典上齋生之不應講者使之應製意在勸奬竝與節製而勿爲賜第之請爾言好矣曾亦難愼更當留意第七條吏胥之弊紀綱立則似此奸竇自當未售矣第八第九條爾言雖是貴在不撓然何可一日弛于心乎第十條惟在道帥臣檢飭之如何矣